Kalkkinen

Kalkkinen () on Asikkalan kylä, joka valittiin 1997 ensimmäisenä Päijät-Hämeen vuoden kyläksi. Toisen kerran Kalkkinen valittiin Päijät-Hämeen vuoden kyläksi 2012.http://www.ess.fi/?article=370889

Kalkkisten seutuun lukeutuu useita muitakin Pohjois-Asikkalan kyliä: Kuoppainkulma, Riihilahti, Suiva, Särkijärvi ja Vähä-Pulkkila sekä Asikkalan kirkonkylän Vedentausta. Kalkkisten seudulla asuu vakituisesti hieman yli 500 henkeä, mutta kesäkaudella asukkaiden määrä lisääntyy tuntuvasti, sillä Päijänteen ja Kymen rannat ovat suosittua kesämökkialuetta. Kalkkisten kylän postinumeroalueella sijaitsi vuonna 2022 lähes 800 kesämökkiä.

Elinkeinot
+Kalkkisten asukasluku VuosiAsukasluku2001659200264520036212004627200560820065992007600Kalkkisten kyläsuunnitelma 2009
Alkutuotanto

Kalkkisten seutu on maatalousvaltaista aluetta.

Jatkojalostus

Kylä tunnettiin pitkään uistinteollisuudestaan, kun Rapala ja Finlandia Uistin perustivat tuotantolaitoksensa kylän ympäristöön. 1970-luvun alussa Rapala-yhtiöiden toiminta on siirtynyt kuntakeskukseen Vääksyyn, mutta Finlandia Uistimen tuotantolaitos on edelleen Kalkkisten seudulla Riihilahden kylässä. Toinen suuri työnantaja seudulla on hitsauslaitteita valmistavan Kemppi Oy:n tehdas.

Yksityiset ja julkiset palvelut
Kalkkisista on Asikkalan keskustaajamaan Vääksyyn 28 kilometrin matka. Tämän vuoksi kylässä on säilynyt vielä monia palveluita, kuten vuonna 1961 aloittanut kyläkauppa K-Market Lampinen (asiamiespostilla ja veikkauksella), polttoaineautomaatti, baari-pizzeria Mani-baarihttp://www.kylakauppa.net/, 1961 kirkoksi vihitty rukoushuone, Kalkkisten kirkkohttp://www.kalkkinen.fi/nahtavyydet.htm, hautausmaa ja kappeli. Kalkkisten Osuuspankin konttori lakkautettiin 2020. Kylän alakoulu ja esikoulu toimivat vuoteen 2024 saakka. Nyt koulun tiloihin on tulossa majoitus- ja ravintolatoimintaa.

Viime vuosina maatalousvaltainen kylä on suuntautunut voimakkaasti maaseutumatkailuun. Suurimpia toimijoita alalla ovat viini- ja puutarhatila Pihamaa, Marttilan tila, sekä Kalkkisten Lomameijeri. Osa seudun maatiloista on kehittänyt perinteisen maa- ja metsätalouden rinnalle muita elinkeinoja. Seudulla on panostettu erityisesti marjanviljelyyn ja jalostukseen ja maatilamatkailun kehittämiseen. Marttilan tilasta on tullut tunnettu ryhmämatkojen kohde ja kokous- ja juhlapaikka. Mansikka-Pihamaan rinnalla on vuonna 2000 aloittanut toimintansa Viini-Pihamaa Oy, joka valmistaa tilaviinejä omasta marjatuotannosta.http://www.viini-pihamaa.fi/ Yritys on vuonna 2007 laajentanut toimintaansa myös Heinolaan, valtatien varren Heila-maatilatorille. Kalastus- ja luontomatkailun alalla suurimpiin toimijoihin kuuluu Etelä-Päijänteen Kalastuspalvelut. Yritys järjestää mm. kalaretkiä ja luontoon liittyviä tapahtumia Asikkalan ja Heinolan seudulla.

Historia
Seudulla on ollut asutusta jo kampakeraamisella kaudella ainakin jo 3000-luvulla eaa. Asutusjälkiä on löytynyt Kalkkisten kosken alapuolelta Kotasaaresta ja rautakautinen hautakumpu Riihilahden pohjukasta. Maisema on jääkauden vahvasti muokkaama. Ikivanhoja merkkejä heti jääkauden väistymisen jälkeen tulleesta asutuksesta on löydetty myös kylän keskustasta sillalle johtavan tien alueelta.

Kalkkisissa oli 1500-luvulla vain pari veroa maksavaa taloa, ja maisema oli hyvin metsäinen. 1700-luvulla ja erityisesti 1800-luvulla kaskettava ala oli laajentunut ja kaskikierto lyhentynyt 15–20 vuoteen, ja tervanpolttokin oli voimissaan. Kalkkisissa ei ollut silloin kunnon metsiä lainkaan. Metsän hävityksen takia kaskeaminen kiellettiin lailla 1890-luvulla.

1887 perustettiin koulupiiri Kalkkisiin, ja se on yhä sama kuin perustamisvuonna. Kalkkisten kirkko on vihitty 1910. Sen rakennutti rukoushuoneyhdistys talkootyönä. Vuonna 1951 kirkko siirtyi Asikkalan seurakunnan hoitoon ja omistukseen. Siunauskappeli Kalkkisten hautausmaalla on vuodelta 1964. Nuorisoseurantalo Pörskälä vihittiin 1919. Se paloi 1963, mutta rakennettiin 1970 uudelleen talkoilla palaneen talon paikalle. Talo on erilaisten harrastusryhmien ja koululaisten ahkerassa käytössä. Kalkkisissa toimi pitkään myös oma pankki: osuuskassa perustettiin 1920. Se toimi itsenäisenä Osuuspankkina, kunnes se 2019 liittyi Järvi-Hämeen Osuuspankkiin. Kalkkisten konttori lakkautettiin 2020.

1900-luvun alussa Kalkkisten seutu eli voimakasta kasvun aikaa. Maa- ja metsätalouden kehittämisen lisäksi Iisakkilan kartanon silloinen omistaja perusti höyrymyllyn, höyrymeijerin ja kauppaliikkeen. 1920-luvulla käynnistettiin osuusmeijeri. Meijeritoiminta jatkui vuoteen 1971. Nykyisin meijerin alue toimii lomailupaikkana ja tunnetaan nimellä Kalkkisten lomameijeriKalkkisten lomameijeri , Päijät-Hämeen kylät ry. Viitattu 21.11.2015.. Kalkkisten seudulla on vielä muutama vuosikymmen sitten toiminut kuusi kauppaa ja kaksi myymäläautoa. Maatilatalouden yrityksiä on 38. Vuonna 2001 niitä oli 43 ja vuonna 1998 vielä 48.

2000-luvun alussa Ojalan tilalla valmistettiin mm. kotijuustoja ja Salokorven tilalla pullotettiin lähdevettä nimellä "Korven kristalli".

Nähtävyydet ja matkailu
Kalkkislaiset itse korostavat kylänsä luonnonkauneutta ja luonnonnähtävyyksiä. Niistä merkittävämpiä on Kalkkistenkoski, joka on suosittu perhokalastuskohde. Koskelle ei kuitenkaan voi mennä ilman lupaa, koska se on Natura 2000 -luonnonsuojelualue (tunnukseltaan FI0301011).https://www.ymparisto.fi/fi-FI/Luonto/Suojelualueet/Natura_2000_alueet/Kalkkistenkoski(7069)

Kalkkisten kalastuskunta (osakaskunta) on yhdessä lähialueen kalastuskuntien kanssa huolehtinut aktiivisesti kalakannan kasvattamisesta Kymen–Ruotsalaisen vesialueella, jonne on istutettu runsaasti kuhan ja hauen poikasia. Kalkkisten Urheilukalastajat järjestää vuosittain pilkkikisoja. Kosken tuntumassa on myös pituudestaan tunnettu Kalkkisten kanava. Se avattiin 1878 tukinuittoa varten ja Päijänteen tulvahuippujen tasaamiseksi. 

Yksi viime aikojen kiinnostavimpia nähtävyyksiä Kalkkisissa on ollut yksityisen perheen oma pieni metsäkirkko. Rauhan Temppeli -nimisen kirkon on rakentanut Jouko Halmekoski synnyinkotinsa pihapiiriin. Omatoimisille vaeltajille Kalkkisten seudulla on oikeita metsämaita, ja veneilijöille aukeavat vedet Kymenvirran kautta Ruotsalaiselle ja Kalkkisten kanavan kautta Päijänteelle. Maatilamatkailukohteiden lisäksi Kalkkisten vierasvenesatama houkuttelee joka kesä yhä enemmän veneilijöitä ja matkailijoita. Sataman miljööseen kuuluu Iisakkilan kartanokokonaisuus sekä vuonna 2000 liikenteelle avattu Kymen ylittävä maantiesilta. Ennen siltaa hoiti liikenneyhteyttä Kymen taakse lossi.

Lähellä Kalkkisten alakoulua on Rinteen näyttelijäveljesten muistomerkki. Kalkkisissa viettivät nimittäin lapsuusvuotensa Jalmari, Einar ja Joel Rinne. Tunnetuista kalkkislaisista mainitaan usein vasemmistoaktivisti Eetu Salin, lähellä Kalkkista kesiään viettänyt Toivo Kärki sekä radiotoimittaja Esko Riihelä.

Lähteet

Aiheesta muualla

Päijät-Hämeen kylät: Kalkkisten verkkosivut 
Kalkkisten seudun yritysluettelo
Marttilan tilan sivut
Viinitila Pihamaan sivut
Kalkkinen - kylä Kymen rannalla, Löytöretkiä Päijät-Hämeen kyliin -hankkeen loppuraportti 3/5, 2013

Kirjallisuutta
 Asplund, Mari ym. (toim.): Kalkkisten seudun kylien kirja. Kalkkisten seudun kyläyhdistys, 2002. .
 Blomstedt, Yrjö: Asikkalan historia. Asikkalan kunta, 1981. .

Luokka:Kalkkinen
Luokka:Päijät-Hämeen vuoden kylät